safouaneb/arywiki huggingface dataset:
بندر سيري بيݣاوان

بندر سيري بيݣاوان (ب لجاوية: بندر سري بڬاوان، بلماليزية: Bandar Seri Begawan) هي لعاصيما د بروناي دار السلام و اكبر مدينا فيها. جات ف الشمال الشرقي د لبلاد، على لجزيرة د بورنيو، تقريبا شي 20 كم من لبحر د الشينوا. تيدوز منها لواد د بروناي. بندر سيري بيݣاوان عندها تاريخ قديم، و كانت عاصيما ديال السلطنة د بروناي ف لقرن 16. بقات عاصيما تا ف وقت ستيعمار لبريطاني، و تا ملّي ستاقلات لبلادف 1984. قبل من 1970، كانت سميتها بروناي تاون (لمدينا د بروناي)، حيت كانت غي بوحدها اللي مدينا ف لبلاد. بندر سيري بيݣاوان فيها اكبر قصر مسكون ف لعالم (استان نور لايمان، و هو لقصر اللي ساكن فيه السلطان د لبلاد و فيه تا لمقر د لحكومة)، و مقيّد ف لكتاب د ڭينيس دالروكورات.
كيلوميطر مربع

لكيلوميطر لمربع (ب النڭليزية "square kilometer"، كيترشم ليها ب km2 ولّا كلم²) هيّ عبرة لي كاتساوي مليون ميترو مربع، لي هيّ لعبرة لمعيارية د التيساع ف السيستيم لعالمي د لعبرات. 1 كلم² كاتساوي: و كاتساوي علاين:
فروتة

لفروتة (، #تحويل ) هيّ الطرف ديال شي نبتة كاتدير النوّار لي كاتكون هازة الزرّيعة ديالها و لي كاتجي من لمبيض ديالها. النبتات د النوّار كيخدّمو لفروتات باش يتكاترو. لفروتات لي كيتكالو ب لخصوص كينشرو الزريعة ديالهم ب لحاراكة ديال بنادم و لحيوانات، و هاد لعلاقة كاتّعتابر سامبيوزية (لحيوان كيستافد من لماكلة، و النبتة كاتنشر الزريعة ديالها باش تتكاتر). لفروتات كيشكّلو طرف مهم ديال لمنتوجات الزراعية، و شي نواع (بحال التفاح و الرمان) عندهم بزاف د الدلالات التقافية و الرمزية. ف التخدام لعام، لفروتة هيّ اي نوع د لحبات لي كاتكون عادةً حلوة (و شي مرات مرّة) لي فيها زريعات ديال نبتة، و كاتّكال كيما هيّ بلا طياب، بحال التفاح، لبانان، لعنب، لحامض، الليمون ولّا لفريز. عند لمتخصصين ديال لبوطانيك، مصطلح "فروتة" (ب #تحويل ) يقدر يتخدم على حوايج لي عامة الناس ماكيتعابروهمش فروتات، بحال لڭرڭاع، حبوب اللوبيا، الضّرا، ماطيشة، و حبوب لڭمح.
تيمفو

تيمفو (بالدزونݣخا: ཐིམ་ཕུག) هي لعاصيما د بوتان و اكبر مدينا فيها. جات ف لغرب د وسط لبلاد، ف الجبال د لهيمالايا، و تيدوز منها لواد د وانݣ شو. تيمفو لعلو ديالها ما بين 2248 و 2648 ميطرو، و هو اللي مخليها تكون تالت اعلى عاصيما ف لعالم. لبلاصة اللي فيها تيمفو سكنو فيها الناس من بزاف د لقرون، و كانت فيها قصبة من 1216، و لكن كانو غي دواور صغار. ف 1961، ولاّت هي لعاصيما د لبلاد (بلاصة لمدينا د پوناخا)، و بدات تاتكبر بشويا بشويا. تيسكنو فيها دابا تقريبا 115. 000 واحد. تيمفو من لعواصم لقلال ف لعالم اللي ما فيهمش مطار، و اللي تيبغي يسافر ليها خاص يجي من لمطار د لمدينا د پارو، اللي هو لمطار الدولي لوحيد اللي كاين ف بوتان.
عشق آباد

عشق اباد (ب #تحويل - ب #تحويل ) هي لعاصيما د تركمانستان و اكبر مدينا فيها. جات ف لجنوب د وسط لبلاد، ف واحة ما بين الصحرا د قارا قوم و الجبال د كوبييط داڭ. عشق اباد جات قريبا ب 30 كيلوميطر من لحدود مع ايران، و تيسكنو فيها شويا كتر من مليون د الناس. عشق اباد مدينا ما قديماش بزاف، و تاسسات ف 1881. تختارت ف 1924 باش تكون هي لعاصيما د لجمهورية السوڤياتية د تركمانستان، و لكن تردمات لاغلبية ديالها مورا زلزال ضربها ف 1948. تعاود تبنات لمدينا و كان الشعار ديالها هو تكون مدينا بيضا. فيها اكبر جميع ديال الرخام لبيض ف لعالم، و زناقي كبار و خاويين، و هو اللي كيخلي بزاف د الناس يقولو عليها باللي هي مدينا د لموتا، و تاتشبه لكوريا الشمالية. لاصل د السمية. السمية د عشق اباد هي باللغة التركمانية، و تاتعني لمدينا د باضاض (لحبّ).
تعلام غارق

التعلام لغارق (ب النڭليزية "deep learning") هوّ مجال فرعي ديال التعلام لماكيني لي كيركّز على تخدام ريزوات د النورونات "neural networks" ب بزاف د الطّبقات، على ود باش يدير عطاشات بحال لكلاصاج "classification"، الرجوع "regression"، و تعلام لخصايل "feature learning". هاد المجال واخد لالهام من النيورولوجيا (ب لعربية علم الاعصاب)، و كيهتم ب تكويم النورونات الصطيناعية ف "طبقات" و "التدريب" ديالها باش يتريطيو الداطا. لوصف "غارق" كيشير ل تخدام بزاف د الطبقات (مابين 3 تال لمئات ولّا لالاف) ف الريزو. الطرقان ديال التدريب يقدرو يكونو ب لحضيان "supervised"، ب نص حضيان "semi-supervised" ولّا بلا حضيان "unsupervised". الشكال اللولين ديال الريزوات د النورونات تستلهمو من لپروصيصاج د لمعلومات و التواصل لموزّع ف لعڭدات ديال لانظمة لبيولوجية، سيرتو الدماغ د بنادم. ولايني النورونات الصطيناعية دابا ماكيهدفوش باش يموضيليو لخدمة ديال الدماغ، و بشكل عام كيتّعتابرو موضيلات ب جودة عيانة ل هاد لغاراض.
أنقارا

انقارا (ب التركية: Ankara) هي لعاصيما د تركيا و تاني اكبر مدينا فيها، مورا اسطنبول. جات ف لوسط د لبلاد، ف لمنطقة د لاناضول، لعلو ديالها 938 ميطرو، و تيدوز منها لواد د انقارا. تيسكنو فيها تقريبا 6 د لمليون د الناس. انقارا فيها ميطرو عندو 3 د لخطوطا و 57 محطة. فيها مطار دولي (ايسينبووا)، و هو رابع اكبر مطار ف لبلاد. التاريخ ديالها. انقارا مدينا قديما، و عندها تاريخ تا من قبل لوقت د الرومان. كانت هي لعاصيما د لمنطقة د ڭالاطيا، ف لقرن التالت قبل لميلاد. ملّي طاحت الدولة لعتمانية ف 1923 و خدا مصطفى كمال اتاتورك لحكيم د لجمهورية الجديدا د تركيا، بدّل لعاصيما نيشان لانقارا. السباب علاش دار هاد التبدال هو حيت اسطنبول كانت مربوطا بزاف بلعتمانيين و كان خايف تنوض ضدو مضاهرات و مدابزات تمّا. ف نفس لوقت كانت انقارا مدينا صغيرا و بعيدا شويا ف وسط لبلاد و يقدر يبنيها على شهوتو باش تعاونو ف لحكيم. كبرات لمدينا دغيا مورا داكشي، ف اللول كانو ساكنين فيها جوايه 35. 000 واحد، و ف لخمسينات كانت قربات ل 300. 000 واحد.
ليونانية لعصرية

ليونانية لعصرية (ب #تحويل، "نيا الينيكا") لي الناس ديالها كيسمّيوها "ليونانية" ببساطة (ب #تحويل، "الينيكا")، هي مجموعة ديال اللهجات ديال اللوغة لي كيهضرو بيها ليونانيين ديال دابا، و كاتّضمّن حتى اللوغة الرسمية ديال ليونان لي كاتسمّى شي مرات "ليونانية لعصرية لمعيارية". النهاية ديال مرحلة ليونانية لوسيطية و لبدية ديال ليونانية لعصرية كاتحطّ رمزياً معا الطيحة ديال لامبراطورية لبيزنطية ف 1453، واخا هاد التاريخ ماشي فاصل واضح ف التغييرات اللوغاوية، حيت بزاف ديال الميزات ديال اللوغة لعصرية بداو كيبانو من لقرن لرابع ميلادي. ف معظم لفترة ديال ليونانية لعصرية، كانت اللوغة كاتعيش ف واحد لحالة ديال لازدواجية اللوغاوية (ديڭلوصيا)، يعني كانو الناس كيهضرو لهجات مختالفين على حساب لمناطق، و ف نفس لوقت ف لكتابة كيخدمو ب شكال ديال ليونانية (ديموتيكي و كاثاريڤوصا) ف لقرن 19 و لقرن 20.
لكرواتية

لكرواتية (ب #تحويل ) هي لڤيرسيون لمعيارية ديال الصربية لكرواتية، لي كيستعملوها لكروات. هاد اللوغة هي الرسمية و لمعيارية ف كرواتيا، و وحدة من تلاتة اللوغات الرسمية ف لبوصنة و لهرسك، و حتى وحدة من اللوغات الرسمية ف مونطينيڭرو، و ف لاقليم د ڤويڤودينا ف صربيا، و ف ليتيحاد لؤروپي. لكرواتية معترف بيها كـ لوغة اقلية حتى ف بعض لمناطق لخرة ف صربيا و ف شي دول جيران. ف وسط لقرن 18، بداو لمحاولات اللولة باش يتدار معيار ادابي للكرواتية، و داكشي كان مبني على اللهجة الشطوكاڤية الجديدة لي كانت كتلعب دور ديال لوغة موحدة فوق جهوية، و بدات كتحيّد لهجات بحال الشاكاڤية، الكايكاڤية، و الشطوكاڤية. الدور لحاسم لعبوه لكروات ديال تيار ڤوكوڤي (حاراكة ديال ليسانيين لي حاولات تطور كرواتية معيارية)، لي رسّخو تخدام الشطوكاڤية الجديدة ب لايجكاڤية كـ معيار ادابي ف التواخر ديال لقرن 19 و بدية لقرن 20، و صايبو حتى كتابة صوتية مبنية على النطق. لكرواتية كاتكتب دابا ب ابجدية ڭاي اللاتينية. بـ جنب الشطوكاڤية لي مبنيّة عليها لكرواتية لمعيارية، كاينين جوج د الصياغ لعاليين خرين كيتهضرو ف كرواتيا، هوما الشاكاڤية و الكايكاڤية. هاد الصياغ، مع الربعة ديال لمعايير لوطنية — لبوصنية، لكرواتية، لمونطينيڭرية، و الصربية — كيتجمعو ف لعادة تحت سمية وحدة ف النڭليزية: #تحويل "الصربية لكرواتية". هاد لمصطلح فيه الجدل عند لمتكلمين لاصليين، و ف لقرن 21، الليسانيين و لفيلولوجيين بداو كيتستعملو تسميات بحال "لبوصنية لكرواتية لمونطينيڭرية الصربية" "BCMS". ف 1997، لبرلمان لكرواتي قرّر يدير "ايام لكرواتية" من 11 حتى لـ17 مارس. و من 2013، لمعهد ديال للغة لكرواتية ولى كايحتافل بـ "شهر لكرواتية"، لي كيمتد من 21 فبراير (لي هو ليوم لعالمي د اللوغة لام) حتى لـ17 مارس، لي هو نهار توقيع لاعلان على السمية و لوضعية ديال اللوغة لكرواتية لادابية.
تقويم شينوي

التقويم الشينوي هو واحد النوع ديال التقويم اللي كيعتمد على الدورة القمرية-الشمشية، وكيستعملوه فالصين، و كيتعتابر من اقدم التقويمات اللي مازال كيتستعملو فالعالم. هاد التقويم ماشي بحال التقويم الميلادي اللي كيعتمد على الشمس بوحدها، ولكن كيجمع بين حركة الشمس و حركة القمر باش يحدد الشهور والاعياد. البنية ديال التقويم. التقويم الشينوي فيه 12 شهر، و كل شهر كيبدا مع بداية القمر الجديد. حيث العام فيه تقريباً 354 يوم، كاينين بعض السنوات اللي كيضيفو فيها شهر (كيسمّيوها "سنة كبيسة") باش يجي قد الدورة الشمسية اللي فيها 365 يوم. دورة الحيوانات. كل عام فالتقويم الشينوي كيرتبط مع واحد الحيوان من دورة مكوّنة من 12 حيوان، وهما: كل 12 عام كتسالي دورة، وكتعاود من اللول. بزاف ديال شناوا كييامنو ان الحيوان المرتابط بسنة لي كيتزاد فيه الشخص كيعطيه صفات خاصة وكياثر على الزهر ديالو. راس العام الشينوي. راس العام الشينوي، اللي كيتسمى بـ عيد الربيع، هو اكبر واهم عيد فالشينوا. كيتحتافلو به مع بداية الشهر اللول فالتقويم القمري الشينوي، وغالباً كيكون فـ اواخر يناير ولا بداية فبراير حسب الحساب الفلكي. فهاد المناسبة، الناس كيتجمعو مع العائلة، كيطيبوا ماكلا تقليدية، وكيعطيو فلوس فـ جوايات حمرا (كيسمّيوها "هونڭ باو") لدراري صغار، وكيكونو عروض ديال الشطيح بالتنين والشعالات. كيفاش كيتستعمل دابا. واخا شينوا كتخدم رسمياً ب التقويم الميلادي فالادارات والحياة عادية، ولكن التقويم الشينوي مازال حاضر فالثقافة الشينوية، خصوصاً فالمناسبات التقليدية بحال الاعياد، عراسات، وتحديد تواريخ الزهر. حتى فبلدان نتاع اسيا خرا بحال ڤييطنام، كوريا، و تايلاند كاين نسخ كتشبه للتقويم نتاع الشينوا.
نيكولو ماكياڤيلي

نيكولو دي بيرناردو ديي ماكياڤيلي (مزيود ف 3 ماي 1469، توفى ف 21 يونيو 1527) ديپلوماسي، كاتب، فيلسوف و توارخي فلورانسي لي عاش ف لفترة د لعاودولادة ف الطاليان. ماكياڤيلي معروف بزاف ب كتابو لمير "Il Principe" لي كتبو ف جوايه 1513، ولايني ماتّنشر تال 1532، 5 سنين مور لموت ديالو. كيتّعتابر لاب ديال لفلسفة السياسية لعصرية و ديال لعولوم السياسية. ل سنوات كان ماكياڤيلي مسؤول رفيع ف جمهورية فلورانسا، ب مسؤوليات ديپلوماسية و عسكارية. و كتب مسراحيات كوميدية، اغاني د لكارنيڤال، و قصايد. لمراسلات الشخصية ديالو عندها اهمية كبيرة عند التوارخيا و الدارسين ديال لمراسلات الطاليانية. و خدم سيكريتير ف السفارة ديال جمهورية فلورانسا مابين 1498 و 1512، ف لوقت لي فاميلة ميديتشي مابقاتش ف السلطة. مور لموت ديالو، كلمة "ماكياڤيلي" ولّات كاتعني شي حاجة ماشي اخلاقية، بحال لحوايج لي نصح بيهم ف كتابو لمشهور "لمير". الشان لي هتم بيه هوّ الطرقان باش لحاكم يقدر يحافظ على لكرسي ديالو، و كان كيعرف سياسيين لي خدّمو لحيلة، لخيانة و الجريمة ل هاد لغاراض. و نصح لحكّام باش يخدّمو الشر ملي الضرورة السياسية كاتدعو ليه، و زاد ڭاع بلي لواحد خاصو يسامح لمؤسسين و لاصلاحيين الناجحين يلا قتلو قيّاد خرين لي كيعارضوهم. كتاب "لمير" كان متير للجدل من نهار تّنشر. كاين لي كيتعابرو مجرد وصف ديال لواقع السياسي. و بزاف كيڭولو بلي هوّ كتاب تعليمي للطغاة الجايين باش يعرفو كيفاش ياخدو و يحافظو على السلطة. حتى ف لفترة لمعاصرة، كاينين دارسين بحال ليو سطروس لي ڭالو على ماكياڤيلي بلي هوّ "استاد ديال الشر". وخا ماكياڤيلي تّشهر كتر بسباب لخدمة ديالو على لانظمة لاميرية، الدارسين عطاو لانتيباه تا للتصورات ديالو ف اعمال خرين ديال لفلسفة السياسية. بحال كتابو "مداكرات على ليڤي" (تّكتب ف جوايه 1517)، لي وخا مشهور قل من "لمير"، كيتّعتابر نص مؤسس ديال لحاراكات الجمهورية لعصرية. لاعمال ديالو كان عندهم تاتير كبير على لكتّاب ديال عصر التنوير، لي جددو لاهتمام ب الجمهوريانية لكلاسيكية، بحال جان جاك روسو و دجيمس هارينڭتون. لواقعية السياسية ديال ماكياڤيلي باقي كاتاتّر على اجيال ديال لاكاديميين و السياسيين، و لمقاربة ديالو تقارنات معا الريالپوليتيك ديال شخصيات سياسية بحال ؤطو فون بيسمارك.
ديلي

ديلي (بلبرتغالية و التيتوم: Díli) هي لعاصيما د تيمور الشرقية و اكبر مدينا فيها. جات ف الشمال د لجزيرة د تيمور، على وطيا ضايرين بيها الجبال. بناوها لبرتقيزيين ملي دخلو للمنطقة ف 1520، و ردّوها هي لعاصيما د لبلاد من 1769. بقات عاصيما د تيمور تا ملّي ستاقلات ف 1999. تيسكنو ف ديلي شويا قل من 300. 000 واحد، و فيها مرسى دولي (اكبر واحد ف لبلاد)، و لمطار الدولي لوحيد د لبلاد.
كولومبو

كولومبو (بالتاميل: கொழும்பு - بالسينهالا: කොළඹ) هي لعاصيما التنفيدية و لقضائية د سري لانكا و اكبر مدينا فيها. جات ف لجنوب لغربي د لبلاد، و كاطل على لمحيط لهندي. رسميا، كولومبو ماشي كاملا هي لعاصيما لادارية د لبلاد، و انما غي وحدا من الضواحي ديالها، اللي سميتها سري جاياواردنپورا كوتي. كولومبو مدينا عندها تاريخ قديم، و كانو تيتلاقاو فيها البياعا و الشراية من لوقات لقديما. هضر عليها بن بطوطة اللي كان مشاليها ف لقرن 14. كانت هي لعاصيما د لبلاد من 1815 (ف لوقت د لامبراطورية لبريطانبة)، و تا مورا ما ستاقلات ف 1948. تال 1978 عاد تبدلات و مابقاتش هي كولومبو. تيسكنو فيها دابا تقريبا 800. 000 واحد. كولمبو فيها جوج د لمطارات (واحد دولي و واحد د لبلاد)، و اكبر مرسا ف سري لانكا. هي اول مدينا سياحية ف لبلاد من حيت شحال ديال الناس اللّي كيجيو ليها.
ملكية

لملكية هي واحد طريقة د لحكيم فيها واحد عاهل (ماليك) اللي كيحكم حتا لموت ؤلا لاستقالة ديالو. على حسب لموسوعة لبريطانية هي سيستيم سياسي على حساب لحكيم لموحد د واحد شخص. لملكية يمكن تكون وراثية ؤلا منتاخبة، كيما لعاهل ديالها يمكن يحكم اما بشكل مطلق ؤلا محدود ب لقانون الدستوري. نواع د لملكية. النوع د لملكية اللي كان ف لّول هوّ لملكية لمطلاقة (#تحويل )، و فيها لملك كيحكم على لحوكومة و لادارة كاملين و تّا على الشؤون د الدولة. لملكية لمطلقة يمكن تكون عندها برلمان ولكن مايقدرش يحكم الا بشكل رمزي ؤلا استشاري. لامبراطورية الرومانية و لمملكة د فرانسا (987-1792) هوما من ابرز لامتيلة التاريخية ديال لملكية لمطلاقة. ملي بدات التورة لفرانساوية و التورات د عام 1848 ف ؤروپا، بداو بزاف د لبلدان يقررو باش يحددو لحكيم د لماليك ف الشؤون ديالهم ؤلا باش يزيدو لقوة ديال لبرلمان، و من ديك الساعة ولاو ملكيات دستورية. تقدر تكون واحد ملكية نص دستورية، يعني كاين سيستيم دستوري ولكن لعاهل عندو صلاحيات كبيرة من اللي يقدرو يحتاجو لملوك الدستورية لوخرا، متلاً ف الشؤون لبرانية. لملكية ف لعالم. كاين دابا 43 دول مستاقلة ملكية ف لعالم. ممالك د لكومونويلت. لعاهل لبريطاني (دابا لماليك تشارلز التالت) هو رئيس الدولة تّا ديال 14 دول ؤخرين جاو ف اميريكا و ؤقيانوسيا، و كاملين هوما دول مستاقلة ديموقراطية و ممالك دستورية ف منظمة لكومونويلت. لعاهل لبريطاني هو رئيس د كنيسة النݣليز، اللي هي لكنيسة الرسمية ف النݣليز، ولكن لممالك لوخرا ماعندهاش اي دين رسمي. ملكيات ؤروپية. باقي كاين 11 ملكيات ؤخرين ف ؤروپا، منهم 8 دول ملكية دستورية، بحال بلجيكا، سپانيا، السويد ؤلا هولاندا. كاينة جوج امارات ف ؤروپا (ليخطنشطاين و موناكو) هوما نص دستورية فيهم لامير كيحكم ب صلاحيات كبيرة من اللي كاين ف لممالك لؤروپيين لوخرا. لڤاتيكان هي لملكية لوحيدة ف لعالم اللي هي منتاخبة و ماشي وراثية، لبابا د لكنيسة لكاطوليكية كيحكم عليها بشكل مطلاق. ملكيات ؤخرين. ماليزيا هي مملكة دستورية اسلامية جات ف اسيا فيها 9 ملوك و سلاطين كينتاخبو واحد ملك فيديرالي منهم كل 5 سنين، و بروناي اللي جات حداها محكومة من سلطان ب قوة مطلاقة على حساب الدستور د بروناي و لقانون د الطوارئ من 1962. لمملكة د طونݣا اللي تاسسات ف عام 1875 هي لملكية لمستاقلة لوحيدة اللي كاينة دابا ف ؤقيانوسيا و ف لمنطقة د پولينيزيا.
راس

الراس هو الجزء الفوقاني ديال بنادم ولا اي مخلوق اللي فيه لوذن و ل الدماغ و الجبهة و الفم و لحناك و لعين والنيف. و هادو كاملين كل واحد منهم كيساعد ف حاسة من لحواس اللي كاينة بحال الشوف و السماع و الشمان و الذوقان. بعض الحيوانات اللي كاينة مكيكونش عندها راس. تطورات ريوس الحيوانات من خلال وحد الاتجاه سميتو التمرد. في الحيوانات اللي بحال بحال الثنائية، كتركز الانسجة العصبية في البلاصة القدامية، و كتكون هيكلات مهمتها معالجة المعلومات. و من خلال نظرية اللي كتسمى التطورية البيولوجية، كتركز اعضاء الحواس و نظام التغذية حتى هيا في المنطقة القدامية؛ و هاد شي كامل اللي كيشكل الراس. راس البشار. الراس ديال البشار هو وحدة تشريحية كتكون من الجمجمة و عظم الفريكة و عظام العنق. الجمجمة فيها الدماغ، و شوية من السنسول. كاينين ثمنية ديال لعظام ف دماغ و ربعطاش ف عظم لوجه.
ريزو د النورونات الصطيناعية

الريزو د النورونات الصطيناعية (ب النڭليزية "artificial neural network") هوّ واحد لموضيل حواسبي مستلهم من لقلدة و لخدمة ديال الريزو د النورونات لبيولوجي لي كاين ف الدماغ و الجهاز لعصبي ديال لكائنات لحية. الريزو د النورونات الصطيناعية كيتكوّن من وحدات مكونيكطين بيناتهم كيتسماو "نورونات صطيناعية"، لي كيحاكيو النورونات ديال الدماغ بشكل مبسّط. تدارو ابحات تا على النورونات الصطيناعية لي كيحاكيو النورونات د الدماغ بشكل قرب، و بيّنو بلي كيحسّنو لقدرة ديال الريزو. لكونيكصيونات بين النورونات كيمتّلو الصيناپصات "synapses" ديال الدماغ. كلّا نورون كيجيه سينيال من عند النورونات لخرين لي مكونيكطين معاه، و كايطريطي هاد السينيال قبل مايدوّزو ل نورونات خرين. "السينيال" كيكون واحد لعاداد، و لخرجة ولّا لاوتپوت ديالو كاتكون نتيجة ديال دالة ماشي خطيّة "non-linear function" كاتطبّق على جميع الدخلات ولّا انپوتات لي جايين ل عندو. هاد الدالة كاتسمى "الدالة د التفعيل" "activation function". لقوة ديال السينيال كاتحدد ب "التقل" "weight" لي كاتّقاد و كاتّعدّل لقيمة ديالو ف لپروصي ديال التعلام. ف لعادة، النورونات كيتجمعو ف طبقات. كلا طبقة تقدر تطبّق تحويل خاص على الدخلات ديالها. السينيال كيدوز من الطبقة اللولة (الطبقة د الدخلة "input layer")، تال الطبقة اللخرة (الطبقة د لخرجة "output layer")، و يقدر يدوز من طبقات وسطانيين كيتسماو "الطبقات لمخبيين" "hidden layers". الريزوات د النورونات الصطيناعية كيتخدّمو ف شلا عطاشات، بحال لموضيلاج التوقوعي "predictive modelling"، لكونطرول لماضاپطي "adaptive control" و حل لمشاكيل ف الدكا الصطيناعي. هاد لموضيلات كيقدرو يتعلّمو ب التجربة، و يوصلو ل ستينتاجات من مجموعة معقدة ديال لمعلومات لي تقدر تبان مامتعلقاش ب بعضياتها.
لمنتخب لوطني لمغريبي د لفوتصال

لمنتخب لوطني لمغريبي د لفوتصال د الرجال، لملقّب ب "السبوعا د لاطلس" (ب لعربية "اسود الاطلس"، ب لفرانساوية "les Lions de l'Atlas") هوّ لفرقة لي كاتمتّل لمغريب رسمياً ف لمنافسات الدولية ديال لفوتصال د الرجال. لمنتخب د لفوتصال تابع للجامعة لملكية لمغريبية د لكورة، و كيتّعتابر من اقوى لمنتخبات ف لعالم. لمنتخب لمغريبي د لفوتصال دّا 3 د لكيسان د افريقيا و 3 د لكيسان لعربية. و تاهل ل كاس لعالم د لفوتصال 4 د لمرات، من 2012. احسن انجاز ديالو كان ف 2021 و 2024 ملي وصل للكار د فينال. تاريخ. لمنتخب جا التاني ف لبوطولة لعربية د لفوتصال 1998 و بوطولة افريقيا د لفوتصال 2000، و التالت ف بوطولة افريقيا د لفوتصال 2008. ف التورنوا د شمال افريقيا 2010 ف ليبيا، قدر لمغريب يغلب الدزاير 7 ل 2 و فلسطين 7 ل 1، و تعادل معا تونس 4 ل 4. ولايني خسر 3 ل 4 ضد ليبيا ف لفينال و جا التاني. ف نفس لعام، تنافس لمنتخب ف لكاس لمتوسطية د لفوتصال لي تا هي تّلعبات ف ليبيا. بعدما جا التاني ف لڭروپ ديالو ب 4 د النقاط، خسر قدّام كرواتيا ف الدور التاني، لي من بعد ربحات لكاس. ف لماتشات ديال الترتيب، قدر لمنتخب لمغريبي يغلب لبوصنة 5 ل 3 و لبنان 6 ل 2 باش يشد الرتبة لخامسة. هشام الدڭيڭ حصل على جايزة احسن مدرّيب، و اللعاب لمغريبي يحيى بايا تختار ف احسن تشكيلة ديال لبوطولة. ف 24 ابريل 2016، خدا لمنتخب لمغريبي كاس افريقيا لمرة اللولة، بعدما غلب لمنتخب د مصر 3 ل 2 ف لفينال. 4 سنين موراها، دافع على اللقب ديالو ف لارض ديالو بعدما غلب مصر نيت ف لفينال ب 5 ل 0. ف 29 ماي 2021، ربح مصر مرة خرة ب 4 ل 0 ف لفينال ديال لكاس لعربية. ف كاس لعالم د لفوتصال 2021، قدر لمغريب يدوز للدور التاني بعدما جا التاني ب 5 د النقاط، لي خداها ب رباح ضد ڭزاير سليمان ب 6 ل 0، و تعادول ضد الطايلاند و لبرطقيز لي دّات لكاس. تقصى ب صعوبة ف لكار د فينال ضد لبريزيل (0 ل 1). ف لعام لي موراه، خدا لكاس لعربية لمرة التانية بعدما غلب لعراق ب 3 ل 0. ف 5 شتنبر 2022، ولّى مكلاصي التامن ف لعالم قبل من الطاليان و مور كازاخستان. ف شتنبر 2022، شارك لمغريب ف لبوطولة لقارية د لفوتصال، لي هوّ تورنوا اميكال ملعوب ف الطايلاند. بعدما تعادل معا منتخب الطايلاند ب 2 ل 2، غلب لموزمبيق 4 ل 2 ف الدور اللول، فينلابدا ب 4 ل 1 ف الدومي فينال، و ايران ف لفينال ب 4 ل 3 باش يدّي لبوطولة. ف 16 يونيو 2023، غلب لكويت 7 ل 1 ف لفينال ديال لكاس لعربية باش يحصل على اللقب التالت ديالو. لمغريب ضايف كاس افريقيا د لفوتصال للمرة التانية على التوالي ف 2024 بعدما نساحبات لموزمبيق من التنظيم. بعدما ربحو لڭروپ ديالهم، منهم رباح ب 13 ل 0 ضد زامبيا لي كانت اكبر حصة غلب بيها لمغريب ف التاريخ د لفوتصال، قدر يدّي لكاس للمرة التالتة على التوالي بعدما غلب انڭولا ب 5 ل 1 ف لفينال. لمغريب دابا متعادل معا مصر ف عدد لكيسان د افريقيا د لفوتصال.
كاس العرب 2025

كاس العرب 2025 (الاسم الرسمي: كاس العرب فيفا 2025) و غالبا ما كيتسمى ب مونديال العرب. غادي يكون النسخة الحضاش ديال كاس العرب. و النسخة التانية بتنظيم الاتحاد الدولي ديال لكرة. غادي تستاضفها قطر في الفترة بين 1 و 18 دجنبر 2025. هادي غادي تكون المرة التالتة اللي قطر تستضيف فيها الحدث بعد الجوج نسخ نتاع 1998 و 2021. اللي كيحمل اللقب هو المنتخب الجزائري.
دجون هوپفيلد

دجون هوپفيلد (مزيود ف 15 يوليوز 1933) فيزيسيان ميريكاني و استاد فخري ف جامعة پرينسطون. هوپفيلد معروف سيرتو ب الدراسة ديال الريزو د النورونات الصطيناعية الترابطية "associative neural networks" ف 1982، و تطوير الريزو د هوپفيلد. قبل هاد لاختراع، لابحات ديال الدكا الصطيناعي كانو ف فترة ديال الركود ولّا الشتوة، و لخدمة د هوپفيلد عاود حيات لاهتمام ب هاد لمجال. ف 2024، هوپفيلد و دجيفري هينتون خداو جايزة نوبل د لفيزيك على "لاكتشافات و لاختراعات لاساسية لي عطاو التعلام لماكيني ب الريزو د النورونات الصطيناعية". و خدا بزاف ديال الجوايز لكبار ف لفيزيك على لخدمة ديالو متعددة التخصصات ف لفيزيك د لمادة لمكتفة، لفيزيك لاحصائية، و لبيوفيزيك.
فيزيسيان

لفيزيسيان ولّا لعالم د لفيزيك هوّ عالم متخصص ف لفيزيك، لي كاتشمل الدراسة ديال لمادة و الطاقة على جميع لمستويات و لاحجام ف لمكان و الزمان ف لكون. لعولاما د لفيزيك كايهتمو ب شكل عام ب لاسباب الجدرية ديال لفينومينات، و ف لعادة كايصيغو لفهم ديالهم على شكل معادلات ولّا مفاهيم د لماط. لعولاما د لفيزيك كيخدمو ف مجال واسع ديال لبحت من لاطوال لقصار ف لفيزيك تحت الدرية و لفيزيك د لفرتيتات، تال لاطوال لمتوسطة ف لفيزيك لبيولوجية، و لاحجام لكونية لكبيرة ف لكوصمولوجيا لفيزيكية. بشكل عام كاينين جوج نواع ديال لعولاما د لفيزيك: التجريبيين لي كيتخصصو ف ف لمراقبة ديال لفينومينات د الطبيعة و تطوير و تحليل التجارب، و النظريين لي كيتخصصو ف تطوير موضيلات ماطيماتيكية ديال السيستيمات الطبيعية، و التفسير و التاوقّوع ديال لفينومينات ف الطبيعة. لعولاما د لفيزيك يقدرو يطبّقو لمعرفة ديالهم على ود حل مشاكيل عملية ولّا تطوير طيكنولوجيات جديدة (ف لمجالات ديال لفيزيك التطبيقية ولّا لانجينيوري د لفيزيك).
محمد داود

محمد داود (مزيود ف 1901، توفى ف 1984) كان كاتب و توارخي مغريبي. داود كان من اهم لوطنيين ف شمال لمغريب ف الصراع على ود لاستقلال من سپانيا. حياتو. محمد داود كان استاد ديال لخليفة د السلطان ف الشمال د لمغريب، مولاي حسن بن لمهدي و ديال لمقرب د لقصر احمد بلبشير حسكوري لي بجوج كبرو ف لقصر السلطاني ف تطوان. ف 1923، ولّى داود مدير ديال مدراسة تانوية اسسها الحاج عبد السلام بنونة. و كان عضو بارز ف اتحاد حقوق بنادم ف تطوان، و الجمعية لهيسپانو-اسلامية. معا عبد السلام بنونة، اسس داود مجموعة "المصلحون" ف 1926. خدمتو. مؤلفات باقي ماتطبعوش: مزاود. سيت ديال مكتابة محمد داود (ارشيڤ)
دجيفري هينتون

دجيفري اڤيريست هينتون (مزيود ف 1947) انفورماتيسيان، عالم د لادراك، و پسيكولوڭ ادراكي بريطاني كانادي. هينتون معروف ب خدمتو على الريزوات د النورونات الصطيناعية، لي خلاتو يتّعتابر "لاب الروحي ديال الدكا الصطيناعي". هينتون استاد فخري ف جامعة طورونتو. مابين 2013 و 2023، كان قاسم لوقت ديالو مابين لخدمة ف ڭووڭل (ب التحديد ف ڭووڭل بريين "Google Brain") و ف جامعة طورونتو، قبل مايعلن لخروج ديالو من الشركة ف ماي 2023، بسباب الريسك ديال الطيكنولوجيا د الدكا الصطيناعي على حساب ما ڭال. ف 2017، اسس معهد ڤيكتور "Vector Institute" ف طورونتو و ولّى لمستشار لعلمي اللول ديالو. معا ديڤيد روملهارت و رونالد دج. ويليامز، كتب هينتون ورقة بحتية لي تنشرات ف 1986 و تسيتات بزاف، و كانت السباب ف الشعبية ديال مفهوم لالڭوريتم د التنشار للور "backpropagation" على ود تدريب الريزوات د النورونات متعددة الطبقات "multi-layer neural networks"، وخا ماكانوش اول وحدين قتارحو هاد لمقاربة. كيتّعتابر هينتون من الروّاد ديال مجال التعلام لغارق. لانجاز لكبير ديال التعرف على التصاور ديال اليكس نيت، تدار ب تعاون مابين هينتون و الطالابا ديالو اليكس كريجيڤسكي و اليا سوتسكيڤر، على ود تحدي امادجنيت ف 2012. ف 2018 حصل هينتون على جايزة تورينڭ، لي كاتّعتابر "جايزة نوبل د لانفورماتيك"، معا يوشوا بينجيو و يان لوكان على لخدمة ديالهم على التعلام لغارق. التلاتة كيتسمّاو شي مرات "لبّاوات الروحيين ديال التعلام لغارق" و دارو محاضرات شعبية مجموعين. معا دجون هوپفيلد، هينتون خدا جايزة نوبل د لفيزيك ف 2024، على "لاكتشافات و لاختراعات لاساسية لي عطاو التعلام لماكيني ب الريزو د النورونات الصطيناعية". ف ماي 2023، علن هينتون بلي خرج من ڭووڭل، باش "يقدر يهضر ب حرية على الريسك ديال الدكا الصطيناعي. و ڭال بلي هاز لهم بسباب التخدام لخايب و لمقصود، الشوماج بسباب الطيكنولوجيا، و الريسك لوجودي ديال الدكا الصطيناعي. و زاد بلي لحطّان ديال تعليمات د لامان غادي يتطلب تعاون ديال لاطراف لي كاتنافس باش تطوّر الدكا الصطيناعي، باش يتجنبو النتائج لخايبة ڭاع. مور ما خدا جايزة نوبل، دعا ل ابحات مستعجلة ف لامان د الدكا الصطيناعي باش بنادم يعرف كيفاش يسيطر على سيستيمات ديال الدكا الصطيناعي لي فايتة الدكا د بنادم.
سري جاياواردنپورا كوتي

سري جاياواردنپورا كوتي (بالتاميل: சிறீ ஜெயவர்தனபுர கோட்டே - بالسينهالا: ශ්‍රී ජයවර්ධනපුර කෝට්ටේ)، اللي كاتسمّا تا جاياپورا ولاّ كوتي هي لعاصيما لادارية د سري لانكا. هي ضاحية جات ف لجنوب الشرقي ديال كولومبو، اللي هي لعاصيما التنفيدية و لقضائية و اكبر مدينا د لبلاد. سري جاياواردنپورا كوتي كانت عاصيما د سري لانكا ف واحد لوقت ف لقرن 15، و عاود ولات عاصيما رسميا ف 1982. تيسنكو فيها دابا تقريبا 115. 000 واحد.